Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 804/12/4401	Komárno, 5.6.2013
EEČ : 2-30-112-2013

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
1. na skutkovom základe, že ako konateľ spoločnosti XXXXX so sídlom XXXXX za obdobie marec 2012 až október 2012 zrazil zamestnancom tejto spoločnosti poistné na nemocenské poistenie, starobné dôchodkové poistenie a príspevky na starobné dôchodkové sporenie, poistné na invalidné poistenie a na poistenie v nezamestnanosti a následne, napriek tomu, že táto spoločnosť mala dostatok finančných prostriedkov, ich v príslušných termínoch splatnosti, ktoré nastali v období do 30. apríla 2012 do 30. novembra 2012 neodviedol v zmysle § 141 odsek 2 zákona číslo 461/2003 Z. z. o sociálnom poistní v znení neskorších predpisov určenému príjemcovi Sociálnej poisťovni, XXXXX, v celkovom rozsahu 4.009,99 €,  
2. na skutkovom základe, že ako konateľ spoločnosti XXXXX, so sídlom XXXXX za obdobie marec 2012 až október 2012 ako zamestnávateľ, napriek tomu, že táto spoločnosť mala dostatok finančných prostriedkov v príslušných termínoch splatnosti, ktoré nastali v období do 30. apríla 2012 do 30. novembra 2012, poistné na nemocenské poistenie, starobné dôchodkové poistenie a príspevky na starobné dôchodkové sporenie, poistné na invalidné poistenie, poistenie v nezamestnanosti, úrazové poistenie, garančné poistenie, poistenie v nezamestnanosti a do rezervného fondu solidarity neodviedol v zmysle § 141 odsek 1 zákona číslo 461/2003 Z. z. o sociálnom poistní v znení neskorších predpisov určenému príjemcovi Sociálnej poisťovni, XXXXX  v celkovom rozsahu 10.753,38 €, 

lebo zanikla trestnosť činu

Odôvodnenie:
	Vyšetrovateľ Policajného zboru Okresného riaditeľstva Policajného zboru v XXXXX, Odboru kriminálnej polície, Oddelenia ekonomickej kriminality vzniesol dňa 6. mája 2013 obvinenie XXXXX pre zločin neodvedenia dane a poistného podľa § 277 odsek 1, odsek 2 písmeno b) Trestného zákona a prečin nezaplatenia dane a poistného podľa § 278 odsek 1 Trestného zákona v podstate na tom skutkovom základe, ako to vyplýva z výrokovej časti tohto uznesenia. 
	V priebehu skráteného vyšetrovania boli vypočutí obvinený a svedok XXXXX – poverená zamestnankyňa Sociálnej poisťovne, XXXXX. 
	Ďalej bolo predpísaným spôsobom zabezpečené účtovníctvo predmetnej spoločnosti a súvisiace listinné podklady.  Všetky získané podklady v rozsahu v akom sa ich podarilo zabezpečiť v priebehu vyšetrovania, boli predložené znalkyni z odboru ekonómia a manažment odvetvie účtovníctvo a daňovníctvo na znalecké skúmanie.
	Zo záverov podaného znaleckého posudku ako aj z uvedených výpovedí vyplýva, že XXXXX mala možnosť si plniť odvodovú povinnosť za svojich zamestnancov voči Sociálnej poisťovni za obdobie, ktoré sa obvinenému kladie za vinu, keďže v tom čase mala spoločnosť k dispozícii dostatok voľných finančných prostriedkov.
	Následne v priebehu vyšetrovania obvinený zaplatil Sociálnej poisťovni, XXXXX neodvedené a nezaplatené poistné za obdobia, za ktoré je stíhaný o čom predložil príjmové pokladničné doklady. Zaplatenie uvedenej sumy za príslušné obdobia potvrdila aj XXXXX poverená zamestnankyňa Sociálnej poisťovne, XXXXX. 
	Na základe zistených skutočností možno konštatovať, že skutky, pre ktoré sa vedie trestné stíhanie sa stali, zavinene ich spáchal obvinený a tieto skutky napĺňajú všetky znaky skutkovej podstaty v bode 1. zločinu neodvedenia dane a poistného podľa § 277 odsek 1, odsek 2 písmeno b) Trestného zákona a v bode 2. prečinu nezaplatenia dane a poistného podľa § 278 odsek 1 Trestného zákona, avšak boli splnené zákonné podmienky na zastavenie trestného stíhania voči obvinenému podľa § 215 odsek 1 písmeno h) Trestného poriadku, keďže trestnosť činu zanikla z dôvodu účinnej ľútosti podľa § 86 odsek 1 písmeno e) Trestného zákona.
	Zločinu neodvedenia dane a poistného podľa § 277 odsek 1, odsek 2 písmeno b) Trestného zákona sa dopustí ten, kto vo väčšom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech.
	Prečinu nezaplatenia dane a poistného podľa § 278 odsek 1 Trestného zákona sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.
	Podľa § 125 odsek 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.
	Podľa § 86 písmeno e) Trestného zákona v znení zákona číslo 246/2012 Z. z. účinného do 31. decembra 2012 trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 odsek 1 alebo nezaplatenia dane a poistného podľa § 278 odsek 1, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
	Podľa § 86 odsek 1 písmeno e) Trestného zákona v znení zákona číslo 334/2012 Z. z. účinného od 1. januára 2013 trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
	Podľa § 122 odsek 10 Trestného zákona za pokračovací trestný čin sa považuje, ak páchateľ pokračoval v páchaní toho istého trestného činu. Trestnosť všetkých čiastkových útokov sa posudzuje ako jeden trestný čin, ak všetky čiastkové útoky toho istého páchateľa spája objektívna súvislosť v čase, spôsobe ich páchania a v predmete útoku, ako aj subjektívna súvislosť, najmä jednotiaci zámer páchateľa spáchať uvedený trestný čin; to neplatí vo vzťahu k čiastkovým útokom spáchaným mimo územia Slovenskej republiky. 
	Podľa § 2 odsek 1 Trestného zákona trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.
	Trestný čin je spáchaný okamihom jeho dokonania, a to bez ohľadu na to, či sa s trestnou činnosťou začalo ešte v čase účinnosti predchádzajúceho zákona. Za čas spáchania pokračovacieho trestného činu, ktorý tvorí jediný skutok, sa považuje čas dokončenia trestného činu, to znamená okamih, kedy bol dokončený posledný útok.
	V danom prípade je potrebné trestnosť činu posudzovať podľa neskoršieho znenia Trestného zákona, ako zákona účinného v čase, keď bol čin spáchaný, keďže je neskoršie znenie pre páchateľa priaznivejšie z dôvodu, že na jeho skutky je možné aplikovať § 86 odsek 1 písmeno e) Trestného zákona v znení zákona číslo 334/2012 Z. z.
	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
	Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Trestného poriadku).

JUDr. Jozef Puťoš
prokurátor